કર્ણાટકમાં કાળીચૌદશને નરકાચૌદશ તરીકે ઓળખવામાં આવે છે. કહેવાય છે કે એ દિવસે ભગવાન કૃષ્ણના શરીર પર નરકાસુરના લોહીના છાંટા ઊડ્યા હતા એટલે ભગવાને સ્નાન કર્યું હતું અને પછી દીપાવલી મનાવી હતી. નરકાસુરના સકંજામાંથી મુક્ત થયેલી ૧૬ હજાર રાજકુમારીઓનો કૃષ્ણએ સ્વીકાર કર્યો હતો એટલે એ દિવસે તેમના સન્માનમાં દિવાળી ઊજવાઈ હતી. એ માન્યતાના બળે કર્ણાટકના કેટલાય ભાગોમાં ભગવાન રામને બદલે ભગવાન કૃષ્ણની માન્યતા સાથે દિવાળી ઉજવાય છે. વળી ત્યાં દીપાવલી રોશનીને બદલે રંગોળી માટે વધુ જાણીતો તહેવાર છે. આંધ્રપ્રદેશમાં પણ કર્ણાટકની જેમ કૃષ્ણ ભગવાનને ધ્યાનમાં રાખીને ચૌદશ અને દીપાવલી ઊજવાય છે.